Banguncipto, Sentolo, Kulon Progo
Banguncipto () adalah Desa di Kecamatan Sentolo, Kulon Progo, Daerah Istimewa Yogyakarta, Indonesia kepala desa saat ini HUMAM SUTOPO
SEJARAH RINGKES HADEKING KALURAHAN BANGUNCIPTO
"Assalaamu’alaikum Warahmatullahi Wabarakatuh."
Gegayutan kaliyan Pengetan Hadeking Desa Banguncipto dinten menika, titi mangsa 1 Oktober warsa 2014, ingkang wonten rikala dinten menika ganep yuswa 66 tahun, sakestu Panitia Peringatan hari Jadi Desa Banguncipto sampun kupiya nelusur sejarah Hadeking Kalurahan Banguncipto ingkang kanyata kadadosan saking manunggalipun 2 (kalih) kalurahan, inggih menika Kalurahan Banaran lan Kalurahan Bantar.
Kanthi ringkes sejarah Hadeking Kalurahan Banguncipto saged dipun aturaken kados mekaten:
Miturut pangandikaning para Sepuh nyariosaken mbok bilih Kalurahan kala rumiyin kakadosan saking 2 (kalih) Kalurahan, inggih meniko Kalurahan Banaran ingkang mapan wonten iring kilen lan Kalurahan Bantar ingkang mapan wonten iring wetan. Kalurahan Banaran rumiyin kalebet wewengkon ing Kawedanan Nanggulan ingkang sakwetawis tebih saking Kalurahan Banaran, kamangka taksih sakwetawis rekaos dipun ambah. Ingkang Ngasta Lurah wonten ing Kalurahan Banaran rikala semanten inggih Bapak SONODRONO (almarhum), lan Carik Bapak ATMOREDJO alias SUWARDJO (almarhum). Sak sedanipun Bapak SONODRONO (almarhum), ingkang ngasta Lurah Kalurahan Banaran inggih menniko Bapak ATMOREDJO alias SUWARDJO (almarhum) kabantu Carik Desa Bapak SENCOKO (almarhum). Kalurahan Banaran kadadosan saking tigang pedukuhan inggih menika: 1) Banaran Lor, 2) Banaran Kidul, lan 3) Bantarjo. Menggah ingkang ngasta Lurah Kalurahan Bantar sakderengipun manuggal inggih menika Bapak SAPAR (almarhum) saha Carik Bapak SURADJI (almarhum). Kalurahan Bantar kadadosan saking tigang pedukuhan inggih menika: 1) Bantar Kulon, 2) Bantar Wetan, lan 3) Ploso. Sarehning Perabot Desa utawi Warga menawi badhe sowan wonten ing Kawedanan, umpaminipun badhe pepanggihan, utawi mbetahaken serat utawi sanesipun kedah mlampah tebih, tur kahanan margi dereng kados sak menika, taksih rekaos, menapa malih kapalangan lepen Temanggal ingkang yen pinuju jawah asring kadadosan bena ageng, saengga mboten saged dipun ampah. Pramilo saking menika, Lurah sarta Perabot Desa Banaran nggadahi gagasan kepengin badhe manunggal kaliyan Kalurahan Bantar. Niat kasebat inggih jumbuh kaliyan pamrayogi saking Kawedanan Sentolo, saengga saksampunipun pirembagan kanthi tinarbuka, sarujuk Kalurahan Banaran manunggal kaliyan kalurahan Bantar. Sakestu niat kasebat kaleksanan kanthi pangangkah:
1. Langkung caket kaliyan Kawedanan.
2. Kabetahan warga saged langkung cepet anggenipun mbudidaya, sarta langkung cepet ugi pikantukipun, jalaran swasana margi ingkang kalangkung caket lan sae.
Manunggalipun Kalurahan Banaran kaliyan Kalurahan Bantar dados Kalurahan BANGUNCIPTO, kanyata sampun kedadosan wonten ing dinten Jemuah titi mangsa 1 Oktober warsa 1948, pramila dumugi sakmenika sampun jangkep yuswa 66 tahun.
Ewo dene sak sampunipun manunggal, Pamong Kalurahan Banguncipto, inggih menika:
1. Lurah : Bapak SASTRODIMULJO (alm.) --- Bantar Kulon
2. Carik : Bapak DJOYO PRANOTO (alm.) --- Bantar Wetan
3. Kabag. Keamanan : Bapak MARTO HARDJONO (alm.) --- Bantar Kulon
4. Kabag. Agama : Bapak AMAT BADARI (alm.) --- Bantar Kulon
5. Kabag. Kemakmuran : Bapak ATMOREDJO (alm.) --- Banaran Kidul
6. Kabag. Sosial : Bapak DJOYO DIHARDJO (alm.) --- Ploso
Ewadene, Carik Banaran, Bapak SENCOKO (almarhum) gandheng asalipun saking Kaliandong, pramila kondur dados Perabot Kalurahan wonten ing tlatah Kalurahan Donomulyo. Wekdal samangke, Desa Banguncipto kadadosan saking 6 (enem) pedukuhan, inggih menika: 1) Bantar Kulon, 2) Bantar Wetan, 3) Ploso, 4) Bantarjo, 5) Banaran Lor, lan 6) Banaran Kidul. Katiti hadeking warsa 1948, pramila dumugi sakmenika Desa Banguncipto sampun tanggap warsa ingkang kaping 66.
Wiwit hadeking Kalurahan Banguncipto tahun 1948, ingkang ngasta Songsong Agung kukuban wilayah Banguncipto inggih menika:
1. Bapak SASTRODIMULJO (alm.) ngasta wiwit Oktober 1948-Maret 1983.
2. Bapak ISKANDAR (alm.) ngasta wiwit Juli 1984-Juni 1985.
3. Bapak HUMAM TURMUDHI ngasta wiwit September 1985-April 2004.
4. Bapak SUKAMTA ngasta wiwit April 2004-Juni 2013.
5. Bapak HUMAM SUTOPO ngasta wiwit Januari 2014 dumugi sak menika.
Dhumateng para Pangasta Projo Banguncipto ingkang sampun seda, mugiya sedaya amal kasaenan lan kebajikanipun katampi wonten nGarsanipun GUSTI ALLOH SWT, sedaya kesalahan lan kekhilafan dipun paringi ampunan saking nGarsanipun GUSTI ALLOH SWT, lan dhumateng para Pangasta Projo Banguncipto ingkang taksih sugeng mugiya labuh labetipun ambangun projo dados amal sholeh lan amal jariyah, gagasan ingkang sae saged dipun terasaken sarto dipun lestantunaken, saha tansah saged “HAMEMAYU HAYUNING BAWANA”. Mekaten lampahipun sejarah ringkes Hadeking Kalurahan Banguncipto ingkang sak menika kasebat Desa Banguncipto ingkang saged kita aturaken, mugi ndadosna pamriksa. Mbok bilih wonten pamrayogi saha pangertosan saking para Pepundhen Sepuh lan para Winasis saestu badhe kita tampi kanthi rena ing penggalih.
"Wassalaamu’alaikum Warahmatullahi Wabarakatuh."
Desa Banguncipto terdiri dari 6 Pedukuhan